Toetuse pälvinud Pimedate Ööde Filmifestivali (PÖFF) asutaja ja direktori Tiina Loki sõnul saab festival tänu toetusele elus hoida 2010. aastal Euroopa  Filmiauhindade galal esmakordselt toimunud punase vaiba vastuvõttu ja tuua ka tänavu Eestisse mõned tõeliselt armastatud rahvusvahelised staarid. "Oleme väga rõõmsad, et EAS pidas meie plaani tutvustada PÖFFi välisturgudel toetuse vääriliseks," ütles Lokk. Ta lisas, et PÖFF ja sellega kaasnev punase vaiba vastuvõtt on nii filmi- kui kultuurituristide jaoks täiendav põhjus Eestisse reisimiseks. "Sponsorid toetavad peamiselt sündmuse korraldamist ja osalt ka turundamist, kuid täiendavateks turundustegevusteks  välisturgudel oleme taotlenud toetust EASilt," sõnas Tiina Lokk ja märkis täpsustuseks, et seni on need kaks toetusallikat ja tegevust toiminud kenasti süsteemselt käsikäes.